77. ΠΡΟΕΔΡΙΚΟ ΔΙΑΤΑΓΜΑ υπ’αρίθ.137 της 24/24 Απρ.1986(ΦΕΚ Α΄51)  Συγκρότηση της Γενικής Γραμματείας Δημόσιας Τάξης σε Υπουργείο Δημόσιας Τάξης.  Έχοντας υπόψη τις διατάξεις: 1.Των άρθρων α)23 παρ.1 στοιχ.β, β)24 παρ.2 εδαφ. δ και 4, γ)26 παρ.1 και δ)27 παρ.1 εδαφ.γ΄του Νόμ.1558/85 «Κυβέρνηση και κυβερνητικά όργανα» (ΦΕΚ Α΄137). 2.Τη γνωμοδότηση του Συμβουλίου της Επικρατείας 251/1986 με πρόταση του Πρωθυπουργού, αποφασίζουμε: Σύσταση Υπουργείου Άρθρ.1.-Η Γενική Γραμματεία Δημόσιας Τάξης του Υπουργείου Εσωτερικών και Δημόσιας Τάξης συγκροτείται σε Υπουργείο με την ονομασία Υπουργείο Δημόσιας Τάξης. Αρμοδιότητες Άρθρ.2.-Το Υπουργείο Δημόσιας Τάξης: 1.Χαράζει στα πλαίσια των αποφάσεων του Υπουργικού Συμβουλίου και των άλλων κυβερνητικών συλλογικών οργάνων τη γενική πολιτική δημόσιας τάξης και ασφάλειας της χώρας και συντονίζει τη δράση των οργάνων της Λιμενικής Αστυνομίας με τη δράση των οργάνων του. 2.Έχει τις αρμοδιότητες που καθορίζονται στην παρ. 2 του άρθρ.3 του Π.Δ.437/85 «Καθορισμός και ανακατανομή των αρμοδιοτήτων των Υπουργείων» (ΦΕΚ Α΄157), όπως ισχύουν σήμερα. Άρθρ.3.-Το προσωπικό, της συγκροτούμενης σε Υπουργείο Γενικής Γραμματείας Δημόσιας Τάξης του Υπουργείου Εσωτερικών και Δημόσιας Τάξης, αποτελεί στο εξής το προσωπικό του Υπουργείου Δημόσιας Τάξης. Άρθρ.4.-Το Υπουργείο Εσωτερικών και Δημόσιας Τάξης, ονομάζεται στο εξής Υπουργείο Εσωτερικών.   